****

**Júniusban irány a PLÁZS!**

**Ha hétvége, akkor Siófok és természetesen PLÁZS, ahol a luxus pihenés mellé esténként a legkiválóbb hazai zenekarok járnak. A PLÁZSon a nyár a Halott Pénzzel kezdődik, akik új dallal és különleges fényekkel indítják be a bulit június 17-én a Nagy-Szín-Pad! győztesével, a Lóci játszikkal.**

A PLÁZS a nyaralás alfája és omegája: napközben pihenés és napozás a fehér homokos parton, csobbanás a Balatonban, koktélozás a medence szélén, este pedig buli a tánctérré változott festői tóparton, ahol átadhatjuk magunkat a zene hullámainak.

Siófok, itt kezdődik a Balaton és itt vannak a legnagyobb bulik is, napnyugtától, napkeltéig. Az idei szezonról mi sem mesél jobban, minthogy egyből a nagyszínpadokon hódító **Halott Pénz** nyitja a koncertek sorát. Előttük a Nagy-Szín-Pad! tehetségmutató győztese, a **Lóci játszik** lép fel, akik a nyeremény részeként nyithatják a siófoki szezont.

*Egyenesen a gettóból* érkezett és most a PLÁZSon *Dől a lé,* mert nem más kócolja majd össze június 30-án a siófoki strand látogatóit, mint a lányos anyukák rémálma és az ország megmondója, **Ganxsta Zolee, Kartel** formációjával. A garantáltan hatalmas bulit a **BSW és  Essemm** vezeti majd fel a New Era Hungary prezentálásában.

Július 1-én pedig a ’90-es években nagy sikerrel berobban, happy hardcore-ban és rave-ben utazó formáció, a “magyar Scooter”, azaz a **Kozmix** repíti – egy élő vízparti nagykoncert erejéig - a közönséget egy időutazásra.

Siófok, 2017. június 9.